O‘zbekiston Respublikasi Ipakchilik va jun sanoatini rivojlantirish qo‘mitasi faoliyatini tashkil etish to‘g‘risida

O‘zbekiston Respublikasi Pillachilik va qorako‘lchilikni rivojlantirish qo‘mitasi faoliyatini samarali tashkil etish maqsadida, shuningdek, O‘zbekiston Respublikasi Prezidentining 2020-yil 2-sentabrdagi “O‘zbekiston Respublikasida pillachilik va qorako‘lchilikni yanada rivojlantirish chora-tadbirlari to‘g‘risida”gi PF-6059-son Farmoniga muvofiq:
 1. Quyidagilar:
 O‘zbekiston Respublikasi Ipakchilik va jun sanoatini rivojlantirish qo‘mitasining tashkiliy tuzilmasi 1-ilovaga muvofiq;
 O‘zbekiston Respublikasi Ipakchilik va jun sanoatini rivojlantirish qo‘mitasi markaziy apparatining tuzilmasi 2-ilovaga muvofiq; 
 Qoraqalpog‘iston Respublikasi Ipakchilik va jun sanoatini rivojlantirish qo‘mitasi, viloyatlar Pillachilik va qorako‘lchilikni rivojlantirish boshqarmalari namunaviy tuzilmasi 3-ilovaga muvofiq;
 Ipakchilik ilmiy-tadqiqot instituti, Qorako‘lchilik va cho‘l ekologiyasi ilmiy-tadqiqot instituti va Buxoro cho‘l yaylov ozuqabop o‘simliklar urug‘chiligi ilmiy-ishlab chiqarish markazining tuzilmasi 4 — 6-ilovalarga muvofiq tasdiqlansin. 
 2. O‘zbekiston Respublikasi Ipakchilik va jun sanoatini rivojlantirish qo‘mitasi (keyingi o‘rinlarda — Qo‘mita) boshqaruv xodimlarining cheklangan soni 51 nafar, shu jumladan markaziy apparatida — 15 nafar etib belgilansin.
 Belgilansinki, Qo‘mita va uning hududiy boshqarmalarining shtat birliklari Qishloq xo‘jaligi vazirligi tizimining 30 nafar, Ipakchilik ilmiy tadqiqot institutining — 15 nafar, Qorako‘lchilik va cho‘l ekologiyasi ilmiy-tadqiqot institutining — 20 nafar, Buxoro cho‘l yaylov ozuqabop o‘simliklar urug‘chiligi ilmiy-ishlab chiqarish markazining — 23 nafar shtat birliklarini qisqartirish hisobiga shakllantiriladi.
 3. Qo‘mita raisiga quyidagi huquqlar berilsin:
 zarur hollarda, Qo‘mita markaziy apparatining tasdiqlangan tuzilmasiga o‘zgartirishlar kiritish;
 Qoraqalpog‘iston Respublikasi Ipakchilik va jun sanoatini rivojlantirish qo‘mitasi, viloyatlar Ipakchilik va jun sanoatini rivojlantirish boshqarmalarining tuzilmasini tasdiqlash;
 Qoraqalpog‘iston Respublikasi Ipakchilik va jun sanoatini rivojlantirish qo‘mitasi, viloyatlar Ipakchilik va jun sanoatini rivojlantirish boshqarmalari boshqaruv xodimlarining cheklangan sonini umumiy belgilangan shtat birliklari doirasida tasdiqlash;
 Qo‘mitaning budjetdan tashqari mablag‘lari hisobidan Qo‘mitaning boshqaruv xodimlari mutaxassislarining qo‘shimcha shtat birliklarini kiritish;
 mahalliy va xorijiy malakali mutaxassislarni xodim va maslahatchilar sifatida jalb qilish, va ularga, istisno tariqasida, ish haqi va boshqa to‘lovlar miqdorini Qo‘mitaning budjetdan tashqari mablag‘lari hisobidan belgilash; 
 Qo‘mitaning budjetdan tashqari mablag‘lari hisobidan Qo‘mita xodimlarining asosiy egallab turgan lavozimiga ko‘ra lavozim maoshlari (tarif stavkalari)ga, qonun hujjatlarida nazarda tutilgan boshqa to‘lovlardan qat’i nazar, ustama va boshqa rag‘batlantiruvchi to‘lovlarni belgilash;
 Qo‘mita zimmasiga yuklatilgan vazifalarni amalga oshirish uchun shartnoma asosida jalb qilinadigan malakali xorijiy mutaxassislar mehnatiga haq to‘lash miqdorini xalqaro amaliyot va bozor sharoitlaridan kelib chiqqan holda belgilash. 
 4. Belgilansinki, Qo‘mita, uning tarkibiy va hududiy bo‘linmalari faoliyatini moliyalashtirish va moddiy-texnik jihatdan ta’minlash O‘zbekiston Respublikasi Davlat budjeti mablag‘lari va qonunchilikda taqiqlanmagan boshqa manbalar hisobidan amalga oshiriladi.
 5. Belgilab qo‘yilsinki:
 Qo‘mita raisi va uning o‘rinbosarlari O‘zbekiston Respublikasi Bosh vazirining taqdimnomasiga binoan O‘zbekiston Respublikasi Prezidenti tomonidan lavozimga tayinlanadi va lavozimdan ozod etiladi;
 Qoraqalpog‘iston Respublikasi Ipakchilik va jun sanoatini rivojlantirish qo‘mitasi raisi Qo‘mita bilan kelishilgan holda Qoraqalpog‘iston Respublikasi Jo‘qorg‘i Kengesi tomonidan lavozimga tayinlanadi va lavozimdan ozod etiladi;
 Qo‘mitaning hududiy boshqarmalari boshliqlari, shuningdek, Qorako‘lchilik va cho‘l ekologiyasi ilmiy-tadqiqot instituti, Ipakchilik ilmiy-tadqiqot instituti va Buxoro cho‘l yaylov ozuqabop o‘simliklar urug‘chiligi ilmiy-ishlab chiqarish markazining direktorlari Qo‘mita raisi tomonidan lavozimga tayinlanadi va lavozimdan ozod etiladi; 
 Qorako‘lchilik va cho‘l ekologiyasi ilmiy-tadqiqot instituti va Ipakchilik ilmiy-tadqiqot instituti direktorlari tegishlicha Yaylov xo‘jaligini rivojlantirish uyushmasi va “O‘zbekipaksanoat” uyushmasi raislarining ilm-fan bo‘yicha o‘rinbosarlari hisoblanadi. 
 6. Qo‘mita 2020-yil 1-oktabrga qadar:
 tarmoqning sanoat qayta ishlab chiqarishini va eksport salohiyatini rivojlantirishni hisobga olgan holda 2021-2022-yillarda qorako‘lchilikni rivojlantirish bo‘yicha chora-tadbirlar kompleksini Vazirlar Mahkamasiga tasdiqlash uchun kiritsin;
 O‘zbekiston Respublikasi Pillachilik va qorako‘lchilikni rivojlantirish qo‘mitasi to‘g‘risidagi nizomni tasdiqlash haqida qaror loyihasini Vazirlar Mahkamasiga kiritsin;
 “O‘zbekipaksanoat” uyushmasi bilan birgalikda “O‘zbekipaksanoat” uyushmasi qoshidagi Pillachilikni rivojlantirish jamg‘armasi mablag‘larini shakllantirish va undan foydalanish tartibi to‘g‘risidagi nizomni tasdiqlash haqida hukumat qarori loyihasini Vazirlar Mahkamasiga kiritsin.
 7. Qo‘mita Toshkent shahri, Mirzo Ulug‘bek tumani, Ismoil ota ko‘chasi 1a-uy manziliga joylashtirilsin.
 8. Qoraqalpog‘iston Respublikasi Vazirlar Kengashi va viloyatlar hokimliklari Qo‘mitaning hududiy boshqarmalarini joylashtirish uchun zarur xonalar ajratib, mahalliy budjet hisobidan ularning Internet tarmog‘iga ulanishini hamda inventarlar, mebel va orgtexnika bilan jihozlanishini ta’minlasin.
 9. “Turonbank” ATB va Respublika “Qorako‘lchilik” uyushmasining qorako‘lchilik klastyerlari va Respublika “Qorako‘lchilik” uyushmasi tarkibiga kiruvchi tadbirkorlik subyektlari tomonidan amalga oshiriladigan investitsiya loyihalarini (keyingi o‘rinlarda — investitsiya loyihalari) moliyalashtirish bo‘yicha taklifiga rozilik berilsin.
 Respublika “Qorako‘lchilik” uyushmasi ikki oy muddatda 2021-2022-yillarda amalga oshiriladigan investitsiya loyihalari ro‘yxatini shakllantirsin. 
 10. O‘zbekiston Respublikasi Prezidentining ayrim qarorlariga 7-ilovaga muvofiq o‘zgartirish va qo‘shimchalar kiritilsin.
 11. Qo‘mita boshqa manfaatdor vazirlik va idoralar bilan birgalikda bir oy muddatda qonun hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida taklif kiritsin.
 12. Mazkur qarorning ijrosini nazorat qilish O‘zbekiston Respublikasi Bosh vazirining o‘rinbosari U.I. Barnoyev zimmasiga yuklansin.
 1. O‘zbekiston Respublikasi Prezidentining 2017-yil 16-martdagi “Chorvachilikda iqtisodiy islohotlarni chuqurlashtirishga doir qo‘shimcha chora-tadbirlari to‘g‘risida” gi PQ-2841-son qarorida: 
 8-band quyidagi tahrirda bayon etilsin: 
 “Respublika “Qorako‘lchilik” uyushmasi boshqaruvi raisiga, zarurat tug‘ilganda, ijro etuvchi apparat tuzilmasiga o‘zgartishlar kiritishga ruxsat berilsin”;
 9-bandning ikkinchi xatboshisidagi “mahalliy davlat hokimiyati organlari bilan kelishilgan holda” so‘zlari chiqarib tashlansin;
 5 — 7-ilovalar o‘z kuchini yo‘qotgan deb hisoblansin.
 2. O‘zbekiston Respublikasi Prezidentining 2017-yil 29-martdagi “O‘zbekipaksanoat” uyushmasi faoliyatini tashkil etish chora-tadbirlari to‘g‘risida” gi PQ-2856-son qarori 2-ilovasi “Rais o‘rinbosari — Ipakchilik ilmiy-tadqiqot instituti direktori” bloki bilan to‘ldirilsin. 
 3. O‘zbekiston Respublikasi Prezidentining 2018-yil 14-martdagi “Qorako‘lchilik sohasini jadal rivojlantirish chora-tadbirlari to‘g‘risida”gi PQ-3603-son qarorining 2-bandi hamda 1 va 2-ilovalari o‘z kuchini yo‘qotgan deb hisoblansin. 
 4. O‘zbekiston Respublikasi Prezidentining 2018-yil 20-martdagi “Pillachilik tarmog‘ini yanada rivojlantirish bo‘yicha qo‘shimcha chora-tadbirlar to‘g‘risida”gi PQ-3616-son qarorining 3-bandi va 1-ilovasi o‘z kuchini yo‘qotgan deb hisoblansin. 
 5. O‘zbekiston Respublikasi Prezidentining 2019-yil 28-martdagi “O‘zbekiston Respublikasi Veterinariya va chorvachilikni rivojlantirish davlat qo‘mitasi faoliyatini tashkil etish to‘g‘risida”gi PQ-4254-son qarorida: 
 1-bandning o‘n sakkizinchi xatboshisidagi “Qorako‘lchilik va cho‘l ekologiyasi ilmiy-tadqiqot instituti” so‘zlari chiqarib tashlansin; 
 1-ilovaning “Qorako‘lchilik va cho‘l ekologiyasi ilmiy-tadqiqot instituti” va “Respublika “Qorako‘lchilik” uyushmasi*” bloklari chiqarib tashlansin;
 2-ilovaning 11-pozitsiyasi chiqarib tashlansin;
 21-ilova o‘z kuchini yo‘qotgan deb hisoblansin.
 6. O‘zbekiston Respublikasi Prezidentining 2019-yil 16-avgustdagi “Qorako‘lchilik tarmog‘ini kompleks rivojlantirish chora-tadbirlari to‘g‘risida”gi PQ-4420-son qarorida: 
 8-banddagi “Xalq banki” ATB” so‘zlari “Turon bank” ATB” so‘zlari bilan almashtirilsin;
 14-band o‘z kuchini yo‘qotgan deb hisoblansin;
 15-banddan uchinchi xatboshi chiqarib tashlansin.